|  |  |
| --- | --- |
| **Tárgy:** | **Szombathely Megyei Jogú Város Bűnmegelőzési, Közbiztonsági és Közrendvédelmi Bizottságának 2023. november 27-i ülése** |
| **Helyszín:** | **Városháza, Kossuth Lajos utca 1-3., I. emeleti kisterem** |
| **Időpont:** | **2023. november 27., 15 óra 00 perc** |
| **Jegyzőkönyv-****vezető:** | **Kiss Viktória** |
| **Jelenléti ív** | **Név** | **Aláírás** | **Megjegyzés** |
|  | **Kelemen Krisztián** | **jelen** | képviselő, a Bizottság elnöke |
|  | **Balogh Gábor r. alezredes** | **jelen** | a Bizottság tagja |
|  | **Balogh Tibor** | **jelen** | a Bizottság tagja |
|  | **Bercse László r. őrnagy** | **jelen** | a Bizottság tagja |
|  | **Bor Balázs** | **jelen** | a Bizottság tagja |
|  | **Büki Zoltán** | **-** | a Bizottság tagja |
|  | **Egyed László tű. alezredes** | **jelen** | a Bizottság tagja |
|  | **Gálffy Áron** | **jelen** | a Bizottság tagja |
|  | **Dr. Gulyás Ferenc r. ezredes** | **jelen** | a Bizottság tagja |
|  | **Horváth Ferenc** | **jelen** | a Bizottság tagja |
|  | **Janzsó Zoltán** | **jelen** | a Bizottság tagja |
|  | **Márovics Pál** | **jelen** | a Bizottság tagja |
|  | **Dr. Mészáros András** | **jelen** | a Bizottság tagja |
|  | **Dr. Stánitz Éva** | **jelen** | a Bizottság tagja |
|  | **Versegi Valentin** | **jelen** | a Bizottság tagja |
|  | **Gyenge-Pavelkovits Petra** | **-** | a Bizottság tagja |
|  | **Állandó meghívottak** |
|  | **Név** | **Aláírás** | **Megjegyzés** |
|  | **Dr. Pilisi Gábor r. ezredes Főkapitány** | **jelen** | Vas Vármegyei Rendőr-főkapitányság |
|  | **Dr. Koncz Gabriella r. ezredes Kapitányságvezető** | **jelen** | Szombathelyi Rendőrkapitányság |
|  | **Verasztó István r. alezredes Osztályvezető** | **jelen** | Szombathelyi Rendőrkapitányság, Közrendvédelmi Osztály |
|  | **Dr. Nemény András polgármester** | **jelen** |  |
|   | **Dr. László Győző alpolgármester** | - |  |
|  | **Dr. Horváth Attila alpolgármester** | - | 3. sz. választókerület képviselője |
|  | **Horváth Soma alpolgármester** | - |  |
|  | **Dr. Károlyi Ákos jegyző** | - |  |
|  | **Babicsné Dr. Tőke Erzsébet aljegyző** | - |  |
|  | **Dr. Holler Péter osztályvezető** | **jelen** | SZMJV PH Hatósági Osztály |
|  | **Ágoston Sándor irodavezető** | **jelen** | SZMJV PH Hatósági Osztály, Közterület-felügyelet |
|  | **Kalmár Ervin osztályvezető** | - | SZMJV PH Városüzemeltetési Osztály |
|  | **Bonti Tamás irodavezető** | **jelen** | SZMJV PH Városüzemeltetési Osztály, Kommunális és Környezetvédelmi Iroda |
|  | **Tóth Balázs** | **jelen** | KEF Szakmai társelnök |
|  | **Dr. Czeglédy Csaba** | **jelen** | 5. sz. választókerület képviselője |
|  | **Horváth Gábor** | **jelen** | 1. sz. választókerület képviselője |
|  | **Dr. Kecskés László** | - | 11. sz. választókerület képviselője |
|  | **Kiss Viktória** védelmi ügyintéző | **jelen** | SZMJV PH Hatósági Osztály, Claudius Polgárőr Egyesület elnöke |
|  | **Németh Ákos** | **jelen** | SZMJV Tanácsnok |

**Kelemen Krisztián képviselő, a Bizottság elnöke:** Tisztelettel köszönti a Bűnmegelőzési, Közbiztonsági és Közrendvédelmi Bizottság ülésének megjelent tagjait. Megkülönböztetett tisztelettel külön is köszönti Dr. Nemény András polgármester urat, Dr. Pilisi Gábor r. ezredest, a Vas Vármegyei Rendőr-főkapitányság főkapitányát, Dr. Koncz Gabriella r. ezredest, a Szombathelyi Rendőrkapitányság kapitányságvezetőjét, Dr. Czeglédy Csaba és Horváth Gábor képviselőket. Az ülést megnyitja, megállapítja, hogy a Bizottság 13 fővel határozatképes, 3 fő hiányzó van, de Dr. Stánitz Éva jelezte, hogy kicsit késve érkezni fog. A jegyzőkönyvet Kiss Viktória vezeti. Jegyzőkönyv hitelesítésére felkéri Bor Balázs tagot, erről szavazniuk nem szükséges.

**Bor Balázs, a Bizottság tagja:** Vállalja.

**Kelemen Krisztián képviselő, a Bizottság elnöke:** Az elektronikusan kiküldött napirendi pontokat, összesen 7-et fognak tárgyalni, a „Különfélék”-kel együtt. Szavazásra teszi fel, aki a napirendi pontokkal egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 13 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**53/2023. (XI.27.) BKKB számú határozat**

A Bűnmegelőzési, Közbiztonsági és Közrendvédelmi Bizottság a 2023. november 27-i ülésének napirendjét az alábbiak szerint fogadta el:

**1./** **A Szombathelyi Rendőrkapitányság új vezetőjének bemutatkozása (szóbeli előterjesztés)**

**Előadó:** Dr. Koncz Gabriella r. ezredes, kapitányságvezető

**Meghívott:** Dr. Pilisi Gábor r. ezredes, Vas Vármegyei Rendőr-főkapitányság Főkapitánya

**2./ Tájékoztató a Bűnmegelőzési, Közbiztonsági és Közrendvédelmi Bizottság munkájáról**

**Előadók:** Kelemen Krisztián, a Bizottság elnöke

 Dr. Holler Péter, a Hatósági Osztály vezetője

**3./ Tájékoztató a Közterület-felügyelet munkájáról (szóbeli előterjesztés)**

 **Előadó:** Ágoston Sándor, a Közterület-felügyelet irodavezetője

**4./ Tájékoztató Szombathely MJV Kábítószerügyi Egyeztető Fóruma tevékenységéről (szóbeli előterjesztés)**

 **Előadók:** Tóth Balázs, a KEF szakmai társelnöke

 Kelemen Krisztián, a Bizottság elnöke, a KEF elnöke

**5./ A Claudius Polgárőr Egyesület új programjának bemutatása**

**Előadó:** Kiss Viktória, a Claudius Polgárőr Egyesület elnöke

**6./ Javaslat Szombathely város területén forgalmi rend változtatással kapcsolatos döntések meghozatalára**

**Előadó:** Kalmár Ervin, a Városüzemeltetési Osztály vezetője

**Meghívottak:** Dr. Czeglédy Csaba, az 5. sz. választókerület képviselője

 Horváth Gábor, az 1. sz. választókerület képviselője

 Dr. Horváth Attila alpolgármester, a 3. sz. választókerület képviselője

 Dr. Kecskés László, a 11. sz. választókerület képviselője

**7./ Különfélék**

 **Előadó:** Kelemen Krisztián, a Bizottság elnöke

**Felelős:** Kelemen Krisztián, a Bizottság elnöke

**Határidő:** azonnal

*15 óra 02 perckor megérkezett a bizottsági ülésre Dr. Stánitz Éva, a Bizottság tagja, ezzel a jelen lévő bizottsági tagok száma* ***14*** *főre változott.*

**1./ A Szombathelyi Rendőrkapitányság új vezetőjének bemutatkozása (szóbeli előterjesztés)**

**Előadó:** Dr. Koncz Gabriella r. ezredes, kapitányságvezető

**Meghívott:** Dr. Pilisi Gábor r. ezredes, Vas Vármegyei Rendőr-főkapitányság Főkapitánya

**Kelemen Krisztián képviselő, a Bizottság elnöke:** Tartalmas napirendi pontokat fog tárgyalni a Bizottság, de megpróbálnak gyorsan és hatékonyan dolgozni. Az 1. napirendi pont keretében bemutatkozik a Szombathelyi Rendőrkapitányság új vezetője, de mielőtt megadná a szót Dr. Koncz Gabriella r. ezredesnek, röviden tájékoztatja a Bizottságot, hogy a rendőrségnél egy hierarchikus változás történt, Dr. Gulyás Ferenc r. ezredes és Balogh Gábor r. alezredes kapitány uraknak ez az utolsó bizottsági ülésük itt, ezért Polgármester Úrral együtt szeretné a részükre megköszönni az együttműködést, kölcsönös és folyamatos munkát.

*Dr. Nemény András polgármester és Kelemen Krisztián, a Bizottság elnöke átadta az ajándékokat a Bizottság nevében Dr. Gulyás Ferenc r. ezredes és Balogh Gábor r. alezredes részére.*

**Kelemen Krisztián képviselő, a Bizottság elnöke:** Most már köztudott, hogy a Szombathelyi Rendőrkapitányság kapitányságvezetői feladatait Dr. Koncz Gabriella r. ezredes tölti be. Most van a bizottsági ülésen előszőr Főkapitány Úr is, hogy ha Kapitányságvezető Asszony megengedi, először Főkapitány Úrnak adná meg a szót.

**Dr. Pilisi Gábor r. ezredes, a Vas Vármegyei Rendőr-főkapitányság főkapitánya:** Üdvözli a Bizottságot. Elmondja, hogy amikor Vas megyébe került és képbe került a vármegye közrendi, közbiztonsági és bűnügyi helyzetével, azt nézte át legelőször, megnyugvással tapasztalta, hogy kiegyensúlyozott vármegyéről van szó. Azonban azt is látta már, hogy nagyon stabil állománnyal rendelkezik a vármegye, ez látszik abból is, hogy 94-95 %-os az össz. rendőri feltöltöttség. A stabil állomány stabil vezetőket termelt ki, és hosszú ideje nem volt már változás, csak szükségszerű változások voltak. Amikor ilyen horderejű változások következnek be egy vármegyében, nem téveszti össze, hogy most csak Szombathelyről kellene beszélnie, de tágabb kitekintésben világítja meg a dolgot, érdemes ezt egy kontextusban nézni. Először abban kellett dönteni, hogy a megüresedett bűnügyi igazgatói helyre kit fog javasolni, de nem szeretett volna más megyéből hozni vezetőt, mert erősnek gondolja a vármegye vezetői garnitúráját. Másrészt, amikor eldöntötte, hogy ki legyen a bűnügyi igazgató, akkor abban is gondolkodnia kellett, hogy egy másik kapitányságra kit tegyen, mert egy kapitányságvezetőt hozott be arra a pozícióra. A harmadik dolog, ami inspirálta arra, hogy több kapitányság élén cseréljen, az nem más mint, az idő. Erről a kérdésről, ha beszélnének, akkor is csak azt tudná mondani, hogy az nem létezhet, hogy 20-30 évig legyen valaki egy kapitányság élén. Dr. Gulyás Ferenc több, mint 10 évig töltötte be ezt a pozíciót, jó eredményeket ért el, nagyon szép eredményeket ért el a Szombathelyi Rendőrkapitányság, akármelyik szegmensét nézi. De mégis, úgy gondolta, hogy kellenek új impulzusok. És azok a kapitányok, akik szép eredményeket értek el, azok újra kapitányi pozíciót is kaptak. Elmondta, hogy arra is kellett gondolnia, hogy a középvezetői és az utánpótlás részére is legyen perspektíva, akik személyében – és megnevezi Balogh Gábort – akik feljebb tudnak lépni. Ez megtörtént egy bűnügyi pozícióban, nem teljesen tudatos, de pont egy bűnügyi és egy közrendes vezetőt tett kapitányi pozícióba, de ez jól is jött ki, és Körmenden is egy középvezető kapott egy magasabb beosztást. Egy picit újabb impulzusok, a középvezetők érezzék azt, hogy van perspektíva, és nem titkolva, de még szebb eredményeket szeretne elérni Vas vármegyében.

**Kelemen Krisztián képviselő, a Bizottság elnöke:** Köszöni a hozzászólást. Polgármester Úr jelezte, hogy kb. 20 percet tud jelen lenni a bizottsági ülésen. Átadja a szót Dr. Koncz Gabriella r. ezredes asszonynak.

**Dr. Koncz Gabriella r. ezredes, Szombathelyi Rendőrkapitányság kapitányságvezetője:** Köszöni a szót és köszönti a résztvevőket. Először is szeretné elmondani, hogy nagyon büszke arra, hogy ezt a pozíciót elnyerte, hogy Főkapitány Úr felajánlotta számára a Szombathelyi Rendőrkapitányság vezetését, jelenleg megbízott vezető, egyelőre egy év időtartamra. Nyilván tudja, hogy bizonyítania kell, és Főkapitány Úr utolsó mondata az volt, hogy Vas vármegyétől még jobb eredményeket vár és igyekszik, hogy ezeket az eredményeket tudják majd hozni. A szakmai életútjáról pár szót mond, ő mindig is rendőr akart lenni, 1986-ban érettségizett, az akkori neves gimnáziumból nem adta be a jelentkezését sehova, mert azt mondta, hogy a rendőrségen fog dolgozni, és a Pest Megyei Rendőr-főkapitányságon kezdett el dolgozni, 1989-1992 között elvégezte a Rendőrtiszti Főiskolát. A férje szombathelyi volt, és onnantól kezdve gyakorlatilag Szombathelyen él. Többféle szakterületen dolgozott, elsősorban a bűnügyi szakterületen, a bűnügyi, felderítési munkában és a vizsgálati munkában is részt vett. Amikor a jogi egyetemmel végzett és megcsinálta hozzá a szakvizsgát, akkor Orbán tábornok úr a bűnügyi szakterületről rendészeti szakterületre átemelte és a megyei főkapitányságon egy igazgatásrendészeti osztályvezetői helyet kapott, melyet 10 évi látott el, majd a következő Főkapitány Úr abban látott perspektívát a vonatkozásában, hogy a Körmendi Rendőrkapitányságnak először megbízott, majd a kinevezett vezetője lett és 8 évig Körmenden teljesített szolgálatot ez év október 31-ig. Elmondta, hogy ebben az egy hónapban még nem tudott teljesen a kapitányság életébe belezökkenni, de az már biztos, hogy amilyen ügyekkel találkozott, és elsősorban amilyen bejelentések jönnek állampolgároktól, illetve a különböző képviselőktől, az nagyon sokszor a közlekedési helyzetre, a közlekedési morálra, különböző utcákban, főutcákban, a Fő térrel kapcsolatban az ott biciklizők, de itt volt a roma lakosság közötti összetűzés is, ilyen jellegű ügyekkel találkozott. Tudja, hogy érzékenyen érinti a lakosságot a hajléktalanok kérdése is. Ezzel arra szeretne kilyukadni, hogy meg vannak azok a támpontok a bűnügyi szakterület mellett a rendészet vonatkozásában, ahova az erőiket, energiájukat összpontosítani fogják. Szeretné elmondani, hogy szeret bizottságokban tevékenykedni, elsősorban olyan bizottságokban, ahol tényleges szakmai munka folyik és ahol valóban olyan javaslatok, olyan döntések születnek, amit aztán a képviselőtestület helyben is fog hagyni és nagy örömmel vette, hogy a két nagy tudású szakmai múlttal rendelkező kollegája, Dr. Gulyás Ferenc Úr és Balogh Gábor Úr már úgymond a roma lakosság kapcsán, ami a Fő téren kialakult helyzet, ezt már nagyon jól kezelték és erre a város már reagált is, de mondhatná akár, nem is volt rendőrségi kezdeményezés, ez Szombathely egyik utcájában szén-monoxid mérgezésben meghalt egy nagyon fiatal hölgy, aki itt hagyta a családját és a város már reagált is rá, és a szén-monoxid érzékelőket már egyes területekre ki fogja hospitálni. Ezeket mind örömmel veszi, ha vannak felvetések, akkor arra, közösen együttműködve fognak tudni reagálni. Minden ülésen elmondja, hogy rendkívül együttműködő, az ajtaja mindig nyitva van, kereshetik bármikor és reméli, hogy hasznos tagja lesz a Bizottságnak, és Polgármester Úr felé megküldte, hogy jómaga, illetőleg Verasztó István r. alezredes, Közrendvédelmi Osztályvezető Úrnak a személyét, hogy ebbe a Bizottságba legyenek szívesek őket jelölni és adott esetben megbízó levelet adni számukra.

**Kelemen Krisztián képviselő, a Bizottság elnöke:** Köszöni a bemutatkozást, technikailag úgy fog kinézni, hogy Dr. Gulyás Ferenc és Balogh Gábor Kapitány Urak a mostani bizottsági ülésen még rendes tagként vesznek részt, a csütörtöki Közgyűlésen fognak dönteni a személyi cserékről, ez az ebédszünetet követően fog megtörténni, ahova szeretettel várják őket a közgyűlési terembe, és a szavazás után kerül sor az eskütételre is. És hogy Verasztó Istvánnak és Kapitány Asszonynak is könnyebb legyen a dolga, azt kérné a bizottsági tagoktól, illetve a hivatalnokoktól, hogy röviden, kettő mondatban mutatkozzon be mindenki.

**Dr. Holler Péter, a Hatósági Osztály vezetője:** A Polgármesteri Hivatalon belül a bizottság szervezési feladataival megbízott szervezeti egységnek, a Hatósági Osztálynak a vezetője, állandó meghívottként vesz részt az üléseken.

**Ágoston Sándor, a Közterület-felügyelet irodavezetője:** A Közterület-felügyelet irodavezetője, tekintettel arra, hogy a harmadik napirendi pont keretén belül fogja a Közterület-felügyelet munkáját bemutatni, akkor mondana részletesebben pár szót.

**Egyed László tű. alezredes, a Bizottság tagja:** A Szombathelyi Katasztrófavédelmi Kirendeltség delegáltja, szakmai tekintetben tűzvédelem és a katasztrófavédelem részéről van jelen.

**Márovics Pál, a Bizottság tagja:** Az Országos Mentőszolgálat Szombathelyi Mentőállomásának vezető mentőtisztjeként dolgozik.

**Horváth Ferenc, a Bizottság tagja:** Független bizottsági tagként van jelen, immáron már a második ciklusban.

**Dr. Stánitz Éva, a Bizottság tagja:** 2019-ben megyei tisztifőorvosként ment nyugdíjba, 2020. évtől kezdve pedig a Szombathelyi Markusovszky kórház orvosigazgatójaként dolgozik, ennek a Bizottságnak és az elődjeinek 2002 óta tagja.

**Janzsó Zoltán, a Bizottság tagja:** Első ciklusban van jelen a Bizottságban, ingatlan irodája van, ingatlan értékesítéssel foglalkozik.

**Horváth Gábor képviselő:** Az 1. sz. választókerület, Kámon-Herény-Minerva Lakópark képviselője.

**Dr. Czeglédy Csaba képviselő:** Az 5. sz. választókerület, a Derkovits városrész képviselőjeként tevékenykedik.

**Kiss Viktória, védelmi ügyintéző:** A Hatósági Osztályon a védelmi ügyintézői feladatokat látja el, ezen kívül a mostani bizottsági ülésen, mint a Claudius Polgárőr Egyesület elnöke is részt vesz.

**Tóth Balázs, a KEF Szakmai társelnöke:** A Polgármesteri Hivatalban dolgozik 2016 óta, meghívott vendégként van jelen, mint a KEF szakmai társelnöke. Privát életében egy Alapítvány berkein belül a szenvedélybetegekkel, konkrétan a kábítószer fogyasztókkal foglalkozik.

**Balogh Tibor, a Bizottság tagja:** Nyugdíjas jelenleg, a második évét kezdi a Bizottságban.

**Dr. Mészáros András, a Bizottság tagja:** Ügyvédként van jelen ezen a Bizottságon.

**Bor Balázs, a Bizottság tagja:** Első ciklusát tölti a Bizottságban, egy szombathelyi multinál dolgozik középvezetőként.

**Gálffy Áron, a Bizottság tagja:** Az LMP – Magyarország Zöld Pártja képviseletében van jelen. Biztonság- és védelempolitika szakon végzett az Egyetemen, szakmai gyakorlatát az Országgyűlés Honvédelmi és Rendészeti Bizottságában végezte.

**Versegi Valentin, a Bizottság tagja:** Az első ciklusát tölti ebben a Bizottságban, a Demokratikus Koalíció tagja.

**Kelemen Krisztián képviselő, a Bizottság elnöke:** Van-e esetleg kérdés, észrevétel? Nem volt, így szavazásra teszi fel a határozati javaslatokat, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 14 igen szavazattal, 0 nem szavazattal és 0 tartózkodással elfogadta a javaslatokat és az alábbi határozatot hozta:*

**54/2023. (XI.27.) BKKB számú határozat**

A Bűnmegelőzési, Közbiztonsági és Közrendvédelmi Bizottság az *„A Szombathelyi Rendőrkapitányság új vezetőjének bemutatkozása”* című előterjesztést megtárgyalta és a tájékoztatást tudomásul veszi.

**Felelős:** Kelemen Krisztián, a Bizottság elnöke

 Dr. Koncz Gabriella r. ezredes, kapitányságvezető

(a végrehajtás előkészítéséért:

 Dr. Holler Péter, a Hatósági Osztály vezetője)

**Határidő:** azonnal

*15 óra 19 perckor Dr. Nemény András polgármester elhagyta az üléstermet.*

**2./ Tájékoztató a Bűnmegelőzési, Közbiztonsági és Közrendvédelmi Bizottság munkájáról**

**Előadók:** Kelemen Krisztián, a Bizottság elnöke

 Dr. Holler Péter, a Hatósági Osztály vezetője

**Kelemen Krisztián képviselő, a Bizottság elnöke:** Úgy gondolja, hogy a kiküldött előterjesztésből látszik, hogy nem tétlenkednek a Bizottság tagjai, átadja a szót Dr. Holler Péter Osztályvezető Úrnak.

**Dr. Holler Péter, a Hatósági Osztály vezetője:** Elnök Úr kérésére az előterjesztésben összegyűjtötték a Bizottság munkájáról a számadatokat, nem titkoltan olyan szándékkal, hogy a leendő új bizottsági tagoknak és Főkapitány Úrnak bemutassák a Bizottságot.

2023. évben eddig 8 rendes ülés megtartására került sor, főszabály szerint Szombathely Megyei Jogú Város Közgyűlésének a hónap utolsó csütörtökjén tartott üléseit megelőző hétfői napokon, általában ebben a teremben, de volt két külső helyszínen tartott bizottsági ülés is, a Vas Vármegyei Katasztrófavédelmi Igazgatóságon és a Szombathely Országos Büntetés-végrehajtási Intézetben. Általánosságban 6-8 napirendi pont van egy ülésen, eddig 51 napirendi pont került megtárgyalásra, ezek nagy része nyilvános ülés. Az előterjesztések 2/3-a saját bizottsági előterjesztés, de 13 közgyűlési napirenden szereplő előterjesztést is megtárgyalt a Bizottság előzetesen. Nagyjából fele-fele arányban vannak az írásbeli és a szóbeli előterjesztések. A megtárgyalt témák felölelték a bűnmegelőzés, közbiztonság és közrendvédelem legfontosabb területeit, önkormányzati pénzügyeket; a rendőrség tevékenységéről, intézkedéseiről, biztosításairól, közbiztonságról szóló tájékoztatást; polgárőr egyesületek támogatását, pályázatáról szóló döntést; a Közterület-felügyelet rendszeresen ad tájékoztatást; közlekedéssel, köztisztasággal, kábítószerüggyel foglalkozó előterjesztéseket is tárgyalnak. Tárgyalta a Bizottság a kárt okozóvaddisznók belterületi megjelenésével kapcsolatos napirendeket is. Térfigyelő kamerarendszerrelkapcsolatos fejlesztések, civil ügyek, több szervezetnek lehetősége nyílt bemutatkozásra, illetve zárt ülésen kitüntetésekről szokott dönteni a Bizottság évente két alkalommal, valamint minden ülésen sor kerül a „Különfélék” napirendi pont megtárgyalására, ahol a bizottság tagjainak további témák felvetésére nyílik lehetőségük.

**Kelemen Krisztián képviselő, a Bizottság elnöke:** Van-e esetleg kérdés, észrevétel? Nem volt, így szavazásra teszi fel a határozati javaslatokat, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 14 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**55/2023. (XI.27.) BKKB számú határozat**

A Bűnmegelőzési, Közbiztonsági és Közrendvédelmi Bizottság a *„Tájékoztató a Bűnmegelőzési, Közbiztonsági és Közrendvédelmi Bizottság munkájáról”* című előterjesztést megtárgyalta és a tájékoztatást tudomásul veszi.

**Felelős:** Kelemen Krisztián, a Bizottság elnöke

(a végrehajtás előkészítéséért:

 Dr. Holler Péter, a Hatósági Osztály vezetője)

**Határidő:** azonnal

**3./ Tájékoztató a Közterület-felügyelet munkájáról (szóbeli előterjesztés)**

 **Előadó:** Ágoston Sándor, a Közterület-felügyelet irodavezetője

**Ágoston Sándor, a Közterület-felügyelet irodavezetője:** Első körben Kapitányságvezető Asszonyhoz fordul, mert úgy gondolja, hogy az itt lévő személyekkel napi kapcsolata van, vagy hosszú időszakra visszanyúló szakmai kapcsolata. A Közterület-felügyelet munkája elég széles paletta. Olyan rendészeti szerv a Felügyelet, ami szerteágazó szakágakra bontható. Személyét tekintve 2020. szeptember 1. napjával vette át a vezetést, előtte közel két évtizeden keresztül szolgált a rendőrség kötelékében, ebből 9 évet Fejér megyében, 2013 óta pedig Verasztó Úr „keze alatt”, az ő iránymutatásával dolgozott.

A Közterület-felügyelet szakágait tekintve az a legfontosabb, hogy a nap 24 órájában dolgoznak az év 365 napjában, nagyon szerteágazó, mindenféle formában. Ezt pár mondatban be is mutatja. A legfontosabb, úgy gondolja, a közbiztonsági célú térfigyelő kamerarendszer, közel 90 db kamerával. A területeken a kamerák kihelyezése mindig szakmai álláspontok, kialakult gócpontok alapján, közgyűlési döntéssel történt. 2020 óta nagyon sok fejlesztés történt a kamerákkal kapcsolatosan, ami a legfontosabb, szerinte az idei év lesz, az éves beszámoló, ami körülbelül már a vége felé jár, abban részletezni fogja, hogy milyen kamerák és milyen minőségben kerültek cserére. Ami 2023-ban a legfontosabb, hogy szinte az összes analóg kamerák cseréje digitális kamerára megtörtént. Tehát olyan képfelbontásuk és kép minőségük van, hogy az bármilyen formában, eddig is megállta a helyét bizonyítási eszközként. A térfigyelő szolgálat úgy néz ki, hogy egy fő van munkában, 12 órás munkamegosztásban, hasonlóan, mint egy tevékenység irányító központban, illetőleg mellette operátori szolgálatban teljesít külön szerződéses megbízás alapján 1 fő hivatásos rendőr, optimális esetben, ha betegség, külön feladat miatt nincs jelen, adott esetben saját állományból pótolják. A Közterület-felügyelet létszáma 34 fő, vele együtt, vannak adminisztratív munkakörben dolgozó kollegái, egy előadó a zöldterületen való várakozást közlekedési szabályszegésként vizsgálja, teljeskörű eljárásban. Ezen felül van a közterületi járőrszolgálat, reagáló szolgálattal egybevonva a kamera szolgálathoz, ők hivatalosan is közterület-felügyelők, hivatalos személyek, ugyanúgy kényszerítő eszközzel ellátva, ők általánosságban 6 órától 21 óráig vannak szolgálatban. Nagyon sokfajta megkeresés érkezik, mind rendőrség, mind társszervektől, de itt gondolhatnak egy városi nagytakarításra is, ami elég nagy erőt és időt vesz el lényegében a közterületi szolgálattól. Mezőőri szolgálattal kapcsolatosan elmondja, hogy ide tartozik 4 fő, Szombathely város külterülete, közigazgatási területén belül 4 fő hivatásos mezőőrük van, 4 fő lát el szolgálatot egy szolgálati terepjáróval, ők lényegében a Parkerdő, Sé, Szinesemajor stb. területen. Ami nagyon fontos, és a rendőrség tekintetében az együttműködési megállapodásuk keretében hozzájuk tartozik az Állategészségügyi és Ebrendészeti Szolgálat, a telephelyük a Hajnóczy utca 1. szám alatt található. Ez egy közel 20 férőhely kapacitású telephely, Balogh Gábor Kapitányságvezető Úrra néz, ebben az évben is volt két eljárásuk állatkínzás vétsége miatt, amikor ebeket kellett beszállítani a telephelyre. Lényegében feladatuk a kóbor állatok befogása, állati tetemek elszállítása, kivéve a vadon élő állatok elszállítása, illetve nagy hangsúlyt fektetnek a befogott kóbor ebek örökbeadására, a hatályos jogszabályok alapján, ami ebben az évben precedens értékű volt. Amikor átvette a Felügyelet vezetését, volt olyan kutya, amely 3 éve már a telepen volt. Az állatvédelmi terület is hozzájuk tartozik Osztályvezető Úrral, mert az ő másik irodája, az Átalános Hatósági Iroda, velük, mint állatvédelmi hatóság működnek együtt, közigazgatási eljárásokat az előbb említett iroda folytatja le. Tovább nem taglalná, mert tudna róla még órákat beszélni, de most ezen a bizottsági ülésen élne azzal a lehetőségével, hogy meghívja Kapitányságvezető Asszonyt a Felügyelet irodaházába, amely az Ady tér 40. szám alatti található, Főkapitány Úr is megtisztelte a jelenlétével és megnézte, hogy hogyan dolgoznak és mit tevékenykednek. Úgy gondolja, hogy a térfigyelő kamerarendszer a rendőrséggel abszolút napi szinten tudnak együttműködni, ettől nagyon remek az együttműködés, hiszen egy-egy baleset után mennek a rendőrök és nézik a felvételt, ha van értékelhető felvétel, annak a protokoll szerinti átadását el is tudják kezdeni. Ő általánosságban hétvégén is, éjszaka is elérhető, mindig áll rendelkezésre. És meghívja Kapitányságvezető Asszonyt, egy időpont egyeztetés után a Közterület-felügyeletre.

**Dr. Koncz Gabriella r. ezredes, kapitányságvezető:** Köszöni a meghívást, kéri, hogy egyeztessenek majd időpontot.

**Kelemen Krisztián képviselő, a Bizottság elnöke:** 3 fontos dolgot kiemelne a Közterület-felügyelet munkásságát illetően. Az egyik, hogy 2020. évben zéró toleranciát hirdettek meg az illegális hulladéklerakásokkal szemben, azt gondolja, hogy ez sikertörténet, köszönhetően a fix és mobil térfigyelő kamerarendszernek, a közterület-felügyelőknek, illetve a rendőrségnek, amelynek komoly visszatartó ereje volt. A másik, hogy a lakossági bejelentések száma megháromszorozódott az előző évekhez képest, amiből arra következtet, hogy a lakosság bizalma is megnőtt a Felügyelet irányába, akik látják, hogy a bejelentéseknek van intézkedési utánkövetése, látják, hogy van értelme jelezni a Közterület-felügyelet felé. A harmadik dolog, amit kiemelne, hogy nagyon sok közúti forgalomra alkalmatlan gépjárművet szednek le a parkolókból, ez két ok miatt lehet fontos, az egyik környezetvédelmi ok, hiszen ezek az autók működésképtelenek, például folyik belőlük az olaj, a másik, hogy azáltal, hogy felszólítják a tulajdonost, aki 10 napon belül elszállítja, vagy a Közterület-felügyelet szállíttatja el, ezáltal parkolóhelyek szabadulnak fel a városban, és ezek az intézkedések segítik a problémát enyhíteni.

Van-e esetleg kérdés, észrevétel? Nem volt, így szavazásra teszi fel a határozati javaslatot, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 14 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**56/2023. (XI.27.) BKKB számú határozat**

A Bűnmegelőzési, Közbiztonsági és Közrendvédelmi Bizottság a „*Tájékoztató a Közterület-felügyelet munkájáról*” című előterjesztést megtárgyalta és a tájékoztatást tudomásul veszi.

**Felelős:** Kelemen Krisztián, a Bizottság elnöke

(a végrehajtás előkészítéséért:

 Dr. Holler Péter, a Hatósági Osztály vezetője,

Ágoston Sándor, a Közterület-felügyelet irodavezetője)

**Határidő:** azonnal

**4./ Tájékoztató Szombathely MJV Kábítószerügyi Egyeztető Fóruma tevékenységéről (szóbeli előterjesztés)**

 **Előadók:** Tóth Balázs, a KEF szakmai társelnöke

 Kelemen Krisztián, a Bizottság elnöke, a KEF elnöke

**Tóth Balázs, a KEF szakmai társelnöke:** Tisztelettel köszönti a Bizottság tagjait. Röviden szeretné a KEF munkáját, amely Szombathely MJV égisze alatt működik. Az elnöki feladatkört Kelemen Krisztián Elnök Úr látja el, a szakmai társelnöki feladatokat immáron 3 éve ő látja el. Amit tudni kell, az, hogy 2020. évben kezdett újraéledni a szervezet, előtte nyomokban működött csupán. Az utóbbi 3 évre tekint, arra büszke, hogy 30 tagjuk van, a tagok között vannak állandó tagok és meghívott vendégszervezetek is. Utoljára külsős szervezetként a Vasvári Baptista Tevékeny Szeretet Misszió csatlakozott, amire azért büszkék, mert kezdik elérni a civil szektort is. Hangsúlyozza, a név igaz, hogy azt hordozza magában, hogy kábítószerügy, de foglalkoznak nagyon más területtel is, foglalkoznak családokon belüli fellépő traumákkal, alkoholproblémákkal, deviáns viselkedéssel, például X-Box, PlayStation, de foglalkoznak online kaszinó, sportfogadás, és egyéb olyan abúzusok is például, mint a családon belüli bántalmazás, erőszak. A fő profil a kábítószerfogyasztás, alkoholfogyasztás, de járnak iskolákba is előadásokat tartani a közösségekben előforduló bántalmazásokról, erőszakról. December 15-én lesz egy rendezvényük, ahol a KEF az anabolikus szteroidok és más egészségre káros szerek veszélyeiről szeretne szakmai konferenciát megtartani, hiszen tudják, hogy a COVID után, a pszichológusok visszajelzése szerint nagyon sok testkép zavaros kamasz, vagy éppen felnőtt jelentkezett a szolgálatoknál, védőnői szakszolgálatnál. Ennek több oka van, amibe nem szeretne most belemenni. De az, hogy gyorsan, hirtelen legyen egy olyan testkép, énkép, ami a fiataloknál elfogadott, amit anabolikus szteroidok segítségével végez, de az étkezési zavarokat is említhetné, ez nagyon káros rájuk nézve. A KEF tagszervezeteit végig nézve lehet látni, hogy nagyon szoros együttműködésben vannak a rendőrség munkájával, amit köszönnek. Hiszen a rendőrségi tettenérés után ő találkozhat csekély mennyiségű alkalmi drogfogyasztókkal, vagy kisebb arányban azokkal a diagnosztizált függőkkel, nyilván ezt egy pszichológus mondja ki róluk, akik segítségre szorulnak. Még egy büszkeséget említ, ami eddig csak Sopronban volt, „Narcotics Anonymous” csoport, ami valójában a kábítószer fogyasztók önsegélyező csoportja. Ami azért fontos és lényeges, mert nagyjából 6-8 hónapot dolgozik az ügyféllel, de, van, hogy ennyi idő nem elég arra, hogy a teljes szermentességet elérjék, valahova továbbítani kell, és egy ilyen csoport tökéletes például a befogadásra.

Minden hónapban tartanak üléseket, a hónap utolsó csütörtökén lemegy a Közgyűlés, utána pénteken 9 órakor tartják az ülésüket. Vannak náluk is kihelyezett ülések, több alkalommal is, ez mind a kapcsolattartást és a hatékonyabb együttműködést szolgálja. Országos szinten is megjelennek, nincs olyan év, hogy ne vennének részt online szakmai konferencián is, és ha lehetőségük van, személyes jelenléttel is próbálják gyarapítani a szakmai tudásukat. Ki meri jelenteni, Elnök Úr is megerősíti ezt, hogy az egyik legaktívabb KEF az országban, folyamatosan hírt ad magáról, soha nem üres a Facebook-oldaluk, látszik is a munkájukon, náluk mindig történik valamit. Nagy előnynek tartja, hogy Polgármester Úr és az Önkormányzat jóvoltából minden évben kapnak 2 millió forintos támogatást, amiből elenyésző az ő működési költségük, de megkérik a tagszervezeteiket, hogy adjanak be pályázatokat, a legkülönfélébb igényekkel rendelkeznek hozzájuk, legyen akár roll-up készítés vagy szakmai program megvalósítása. Annak örülnek a leginkább, ha olyan szakmai programokat valósítanak meg, ami a legnagyobb arányban éri el a szombathelyi lakosságot, fiatalokat, szülőket, pedagógusok csoportját. Jelen vannak a közösségi médiában. A Közrend című műsorban, ami a Szombathelyi TV havi műsora, több esetben is számolhatott be a városban tapasztalható kábítószerproblémákról, vagy a fiatalokat érintő devianciáról. Ez ezért lényeges dolog, mert eljut a közvéleményhez a probléma, ugyanis nem akarják azt megtenni, hogy homokba dugják a fejüket, neveket nem említhet, de jó pár olyan közoktatási intézmény van a városban, ahol a vezető azt mondja, hogy náluk nincs ilyen probléma, amin ő azért egy jót mosolyog, mert amikor jön az ügyfél hozzá és megkérdezi, hogy melyik iskolába jár, akkor többször is azokat az iskolákat említik, ahonnan az igazgató elutasította pár hónappal előtte, hogy ott nincs drog probléma. Minden évben vannak nagy rendezvényük, ahol a tagjaik kitelepülnek, ilyen például a drogmentes világnap. Az oktatási intézményekkel lehetne szorosabb a kapcsolatuk, az igaz, de ennek az az oka, hogy 3 olyan oktatási intézmény van a városban, amelynek vezetője beengedi az intézménybe személy szerint, mint KEF társelnököt, hogy tarthasson oktatást általános iskola 5. osztályától kezdve 8. osztályig bezárólag. A többi oktatási intézmény ajtaja valamilyen okból kifolyólag zárva van. Ez fájó pont számára, és ezt a vonalat jó lenne erősíteni, hogy minél több intézményt elérjenek. Helyzet elemzést is készítettek, valamint elkészítették Szombathely Kábítószerellenes Stratégiáját. Érdekes adatokat kaptak, amire büszkék, hogy ez egy empirikus kutatás volt, 3400 fiatalt tudtak online és anonim módon megkérdezni. Jelen vannak ebben a Bizottságban. Szakmai döntéseket mindig kollektív módon hoznak, SZMSZ alapján. Pénzügyi gazdálkodásuk teljesen átlátható, ugyanis a GESZ végzi forintra elszámolva a költéseket, náluk közvetlen pénzmozgás nincsen. Fontosak és kicsit aktívabbnak kell lenniük, hogy jelenjenek meg olyan prevenciós kampányok interneten, Savaria Fórumban, vagy bárhol, ahol a fiatalokat el lehet érni, ami figyelem felhívó, ezekre törekszenek a jövőben. Saját arculati logójuk van, ami egy rajzpályázat keretében került elfogadásra, fiataloknak köszönhető, hogy ma már a Szombathelyi KEF-nek van saját logója. Keresik a szakmai együttműködési lehetőségeket. És kéri abban a segítséget, kapcsolati tőke tekintetében, hogy kollégiumokba, oktatási intézményekbe be tudjanak jutni, mint prevenció, azt nagyon megköszönné. Arra is van kapacitásuk, hogy a munkavállalói állomány, mivel sok szülő található a berkekben, részükre tartanák prevenciós előadást, hogy elérjék a munkavállalókat, a szülőket. Ez a hivatásuk, nem állnak meg, csinálják.

**Kelemen Krisztián képviselő, a Bizottság elnöke:** Köszöni a tájékoztatást. Mindig azt mondja, hogy a kábítószerügyi problémát együtt, de kétféleképpen lehet megoldani, az egyik a kereslet csökkentése, ami a KEF és tagszervezeteinek a feladata, a másik a kínálat csökkentése, amely a rendőrség feladata. Ha mind a kettő jól működik, akkor fog csökkenni ez a probléma. Köszöni Tóth Balázs munkáját, úgy gondolja, hogy az első pillanattól kezdve megtalálták a közös szót. És ahogyan társelnöke elmondta, nekik ebben küldetésük van, feladatuk van, hogy a szombathelyi ifjúságot, gyerekeket, fiatalokat megvédjék ezektől a káros szerektől. December 15-én, pénteken, 9 órától várnak mindenkit szeretettel a „Ne szúrd el az életed” szakmai konferenciára, nagyjából 12:40-ig fog tartani.

*15 óra 45 perckor távozott a bizottsági ülésről Dr. Mészáros András, a Bizottság tagja, ezzel a jelen lévő bizottsági tagok száma* ***13*** *főre változott.*

**Kelemen Krisztián képviselő, a Bizottság elnöke:** Van-e esetleg kérdés, észrevétel? Nem volt, így szavazásra teszi fel a határozati javaslatot, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 13 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**57/2023. (XI.27.) BKKB számú határozat**

A Bűnmegelőzési, Közbiztonsági és Közrendvédelmi a *„Tájékoztató Szombathely MJV Kábítószerügyi Egyeztető Fóruma tevékenységéről”* című előterjesztést megtárgyalta és a tájékoztatást tudomásul veszi.

**Felelős:** Kelemen Krisztián, a Bizottság elnöke

(a végrehajtás előkészítéséért:

 Tóth Balázs, a KEF szakmai társelnöke)

**Határidő:** azonnal

**5./ A Claudius Polgárőr Egyesület új programjának bemutatása**

**Előadó:** Kiss Viktória, a Claudius Polgárőr Egyesület elnöke

**Kelemen Krisztián képviselő, a Bizottság elnöke:** Köszönti a Bizottsági ülésen Németh Ákos Tanácsnok Urat, aki a KISZ és Százhold lakótelep képviselője, valamint Bonti Tamás Irodavezető Urat, aki a Városüzemeltetési Osztályt képviseli, és a 6. napirendi pont előadója lesz.

Az 5. napirendi pont előzménye, hogy Szombathely Megyei Jogú Város rendelkezik Bűnmegelőzési, Közbiztonsági Koncepcióval, az ehhez csatlakozó cselekvési tervvel, erre a város költségvetésében minden évben van előirányozva 1,5 millió forint, amelyből támogatják a bűnmegelőzési törekvéseket, elsősorban a rendőrség, katasztrófavédelem munkáját, illetve a Közterület-felügyelet munkáját. És az idei évben először támogatják a Claudius Polgárőr Egyesület munkáját is, ugyanis egy új, fiatalok védelmét, az éjszakában az idejüket töltő fiatalokat célozták meg a programmal. Átadja a szót Kiss Viktóriának, a Claudius Polgárőr Egyesület elnökének.

**Kiss Viktória, a Claudius Polgárőr Egyesület elnöke:** Köszönti a Bizottság tagjait és a megjelent meghívott vendéket. Az előző bizottsági ülésen Elnök Úr már vázolta ez a projektet. Az írásos előterjesztéshez pár mondatban kíván hozzászólni.

A Claudius Polgárőr Egyesület 2004. március 19-én alakult meg Szombathely Megyei Jogú Város közrend- és közbiztonság védelmének javítása céljából. Tagjainak átlag életkora megközelítőleg 40 év, fiatalos csapattal tevékenykednek. Az Önkormányzat támogatásával rendelkeznek egy irodával, valamint egy gépjárművel, 2 db robogóval, melyeket a Készenléti Rendőrség adott át részükre üzembentartói joggal. Sikeres pályázatoknak köszönhetően rendelkeznek 4 db kerékpárral. Évek óta kiemelt feladatunknak tartják a tagság oktatását, ismereteinek bővítését. Az egyik legnagyobb képzést 2019. május 25-én tartották, ahol a Szombathely városában és a járásban tevékenykedő polgárőr egyesületek tagjai is részt vettek, melyhez az Egyesület vállalta fel a szervező szerepet. Az oktatást a Szombathelyi Rendőrkapitányság munkatársai tartották.

Úgy gondolják, hogy a gyermek- és fiatalkorúak bűnelkövetővé és áldozattá válásának megelőzésében jelentős szerepe van a családnak, a gyermek- és ifjúságvédelemnek, az oktató- és nevelő intézményeknek, a rendőrségnek és a civil szervezeteknek, így a polgárőrségnek is. Az elmúlt közel 20 év polgárőri szolgálat tapasztalata alapján úgy érezték, hogy tagjaik hatékonyan tudnának segíteni a fiataloknak is.

Mindezekre tekintettel, a Claudius Polgárőr Egyesület célul tűzte ki, hogy egy külön projekt keretében fordít figyelmet az éjszakai életben a szombathelyi ifjúságra. Az Egyesület tervezi főként az éjszakai életben található, bajbajutott fiatalok segítését, egy külön tevékenység keretén belül, melynek a *„Biztonságosan az éjszakában polgárőrökkel”* címet adták. Angol cím még nincs, mert nem jutottak konszenzusra a nevet illetően. Az Egyesület tagjai rendszeresen látnak el gyalogosan, vagy akár gépjárművel szolgálatot az éjszakai életben, amikor sok fiatallal találkoznak a város területén, akiket megcéloznának a pályázattal. Terveik szerint a parkokban, játszótereken lévő fiatal csoportokat szólítanának meg, mentális prevencióval, drogprevencióval. Úgy vélik, hogy a segítés bárhol megvalósulhat, ahol azt igénylik.

A fiatalokat segítő tevékenység érdekében tárgyi eszközök beszerzését tervezik:

* A projekt keretén belül vásárolnának egy „taktikai táskát”, azaz egy nagy kapacitású sürgősségi táskát, amiben lenne egy elsősegély doboz, power bank lemerült telefonokhoz, ártalom csökkentéshez ásványvíz, egyéb technikai eszközök.
* Az elsősegély részébe vásárolnánk gyógyszereket, mint például: görcsoldó, fájdalomcsillapító, különböző méretű sebtapaszok, öntapadó kötésrögzítőpólya, égési kötszer, sebfertőtlenítő, betadine, tisztasági betét, vércukorszint mérő, pulzoximéter, steril mull lap, izolációs fólia stb.
* A táskában több olyan technikai eszközt tárolnának, amelyekre szükség lehet az éjszaka folyamán, ilyen például: power bank többféle csatlakozóval (tekintettel arra, hogy a fiatalok többségének iPhone típusú telefonja van), de akár egy kerékpár pumpa is.
* A próbaidőszak utáni tapasztalatok elemzését követően további eszközök vásárlására is sor kerülhet.

Ahhoz, hogy a projektben vállalt feladatokat el tudják végezni a tagok, nélkülözhetetlen, hogy egy speciálisabb felkészítésben részesüljenek. A felkészítések első ütemét 2023. december és 2024. február közötti időszakban tervezik megtartani. A felkészítésbe szeretnénk bevonni a rendőrség szakemberein kívül a Szombathely MJV Önkormányzata Kábítószerügyi Egyeztető Fórumát, hiszen a KEF tagsága olyan szakmai és civil szervezeti tagokból áll, akik nemcsak a kábítószerügyi témával foglalkoznak, hanem a mentálhigiénés problémákkal is. Úgy gondolják, hogy a projektben résztvevőknek több-körös felkészítésen kell majd részt venniük. A „Biztonságosan az éjszakában polgárőrökkel” című projekttel bíznak benne, hogy emberségesen, támogatóan tudnak majd a segítségre szoruló fiatalok mellett állni. Célként tűzték ki, hogy adott esetben a fiataloknak tudjanak segíteni, hogy probléma esetén hova tudnak fordulni szakember segítségéért, hogy azt érezzék, hogy végre jó kezekbe kerülnek majd.

A projekt megvalósításához szeretne köszönetet mondani a Bizottságnak és Elnök Úrnak, hogy támogatják az elképzelésüket és igyekeznek meghálálni a munkájukkal a bizalmat.

**Kelemen Krisztián képviselő, a Bizottság elnöke:** Köszöni a tájékoztatást.

Van-e esetleg kérdés, észrevétel? Nem volt, így szavazásra teszi fel a határozati javaslatot, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 13 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**58/2023. (XI.27.) BKKB számú határozat**

A Bűnmegelőzési, Közbiztonsági és Közrendvédelmi Bizottság az „*A Claudius Polgárőr Egyesület új programjának bemutatása”* című előterjesztést megtárgyalta és a tájékoztatást tudomásul veszi.

**Felelős:**  Kelemen Krisztián, a Bizottság elnöke

(a végrehajtás előkészítéséért:

Dr. Holler Péter, a Hatósági Osztály vezetője,

Kiss Viktória, a Claudius Polgárőr Egyesület elnöke)

**Határidő:** azonnal

**6./ Javaslat Szombathely város területén forgalmi rend változtatással kapcsolatos döntések meghozatalára**

**Előadó:** Kalmár Ervin, a Városüzemeltetési Osztály vezetője

**Meghívottak:** Dr. Czeglédy Csaba, az 5. sz. választókerület képviselője

 Horváth Gábor, az 1. sz. választókerület képviselője

 Dr. Horváth Attila alpolgármester, a 3. sz. választókerület képviselője

 Dr. Kecskés László, a 11. sz. választókerület képviselője

**Kelemen Krisztián képviselő, a Bizottság elnöke:** A napirendi ponthoz 4 egyéni választókerület képviselőjét hívták meg, akiket érint, közülük is köszönti a résztvevő Dr. Czeglédy Csabát és Horváth Gábort. Gyakorlatilag a megküldött előterjesztéshez tartozik egy térkép is, amelyen látható az a forgalmi, közlekedési terület, amely az 1. pontban érintett, tervezett beavatkozással a 3,5 tonna megengedett legnagyobb össztömeget meghaladó tehergépkocsik nem tartózkodhatnának ezen az övezeten belül este 7 és reggel 8 óra között. Ez a felvetés Dr. Czeglédy Csabától érkezett, amiről többször is egyeztettek és a Hivatal is megvizsgálta, és az előterjesztésben ezt javasolják elfogadásra a Városstratégiai, Idegenforgalmi és Sport Bizottságnak.

A második pontban a Vesta utcában megállási korlátozás kerülne kihelyezésre 15 méter hosszban, ez már Horváth Gábor képviselőt érinti. A Gazdag Erzsi utcában a Penny Market áruház előtt megállási tilalom kerülne bevezetése, illetve az Oladi Plató területéhez csatlakozó utak elsőbbségének szabályozása kerülne korrigálásra. A Síp utca legyen a fölérendelt útvonal a Síp utca – Sáfrány utca kereszteződésben, a Gyömbér utca legyen a fölérendelt útvonal Síp utca – Gyömbér utca kereszteződésében, Márton Áron utca és folytatása legyen fölérendelt útvonal Márton Áron utca – Wimmer Ágoston utca – Pálos Károly utcák találkozásánál.

Kérdezi az érintett körzetek képviselőit, hogy van-e hozzászólásuk.

**Dr. Czeglédy Csaba, az 5. sz. választókerület képviselője:** Lakossági egyeztetésre bocsátotta a múlt heti előterjesztés tervezetet, és többen is rámutattak arra az anomáliára, hogy lakó-pihenő övezet tábla van a Rohonci út-Bartók Béla krt.-Perintparti sétány által határolt területen, ahova nem is lehetne 3,5 tonna feletti járművel behajtani és parkolni, ő már ebben a témában teljesen ki lett képezve, kérte hogy Osztályvezető Úr vagy Irodavezető Úr mondja el, mert többen azt vetették fel, minek teszik a 3,5 tonnás korlátozást, ha egyébként se mehetne oda be. Az eredeti ötlet, az 2,5 tonna volt, csak akkor olyan gépjárművek is a hatálya alá kerültek volna, amelyeket nem akarnak és a lakosság sem akar kitiltani, kicsivel több, mint 20 olyan gépjárművet számoltak össze, ami 2,5 tonna feletti, de 8-at olyat, ami 3,5 tonna feletti, és ezek zavarják a lakosságot. Megnyugodott a mai megbeszélésen, de mégse ő mondja el, ezért átadja a szót.

**Bonti Tamás, a Kommunális és Környezetvédelmi Iroda vezetője:** Képviselő Úrral többször egyeztetett, ő maga is kint volt a helyszínen, 3 éjszaka is, hogy felmérje, hogy mely gépjárművek zavarhatják a parkolást. Ezután született meg az a konszenzus, hogy nem 2,5 tonna, hanem 3,5 tonnára módosítják az előterjesztést. Elmondható, hogy ezek a gépjárművel két helyet is elfoglalnak, szélesek. Hogy mivel több az a tábla, mint a lakó-pihenő övezet tábla, az időkorláttal tudtak a Képviselő Úrnak segíteni, azért kerülhet ki az a tábla, mert a 3,5 tonna alá ki fog kerülni az, hogy este 19 óra és reggel 8 óra nem is hajthat be ilyen gépjármű, ezzel is korlátozva, hogy ha nem hajthat be, nyilván áruszállítás kivételével, akkor nem is parkol. A rendőrségnek nyilván ezzel plusz feladatot okozva, hogy ezt figyeljék, hogy ezt be is tartassák. Valóban 8 autóról van szó, az egyik egy osztrák rendszámú. Úgy született meg az előterjesztés, hogy folyamatosan egyeztettek a lakókkal is, a terület képviselőivel és megnézték a jogi hátterét, hogy olyat ne tegyenek, ami alapból tiltás van, fölé még elhelyezzenek még egy táblát, ami ugyanazt tiltja, de az időkorlát miatt már nem ugyanaz a hangsúly, mint előtte lett volna. Az áruszállításra most is bemehetnek majd, este 19 óra és reggel 8 óra között viszont nem.

**Dr. Czeglédy Csaba, az 5. sz. választókerület képviselője:** De nem tudják ellenőrizni, GLS-es autók is parkolnak ott, nyugodtan mondhatják, hogy áruszállítás céljából érkeztek, de ezek után már nem tudják azt mondani.

**Bercse László r. őrnagy, a Bizottság tagja:** Annyival szeretné kiegészíteni, hogy 3,5 tonna alatti áruszállítók bemehetnek, korlátozás nélkül, viszont a lakó-pihenő övezet ide vonatkozó KRESZ-előírását, megvannak azok a 3,5 tonna feletti gépjármű kategóriák, amik behajthatnak, tehát a költöztetést végzők, a tüzelőt szállítók, az építőanyagot szállítók, posta járművei, rendvédelmi szervek járművei célzattal, illetve a közüzemi felújítást végzők célzattal.

**Bonti Tamás, a Kommunális és Környezetvédelmi Iroda vezetője:** Ők továbbra is behajthatnak.

**Bercse László r. őrnagy, a Bizottság tagja:** Csak, akiket beengedhetnek a lakó-pihenő övezet tiltással, azokat viszont kizárják éjszakára. Nem feltételezi, hogy tüzelőanyagot vinnének éjszaka, vagy költöznének.

**Bor Balázs, a Bizottság tagja:** Elnézést kér, hogy közbeszól, de csőtörés lehet, és akkor kvázi a Vasivíz gépjárműve sem mehet be hivatalosan.

**Bonti Tamás, a Kommunális és Környezetvédelmi Iroda vezetője:** Ők külön figyelmeztető jelzéssel vannak ellátva, be tudnak hajtani.

**Bor Balázs, a Bizottság tagja:** Köszöni, így már érthető.

**Bercse László r. őrnagy, a Bizottság tagja:** Még csak annyival egészítené ki, hogy véleménye szerint ráerősítenének a plusz táblával a lakó-pihenő övezet táblára, hiszen a 3,5 tonna össztömeg a lényeg. Előzetesen egyeztett ő is Kalmár Ervin Osztályvezetővel és neki is ez a véleménye, hogy ez egy ráerősítés.

**Horváth Gábor, az 1. sz. választókerület képviselője:** Fontosnak tartotta, hogy részt vegyen az ülésen, a Városstratégiai Bizottság fogja majd végül megszavazni, de itt vannak a rendőrség megbízott vezetői is, ezért hozzájuk külön szólna. Minden forgalmi rend változás annyit ér, amennyi be tudnak tartatni belőle, a Közterület-felügyelet és a rendőrség. Képviselőként megkapja a lakosság észrevételeit, kéréseit, azokat a Kommunális Iroda, Városüzemeltetési Osztály kidolgozza, és a Bizottság elé terjesztik. Így volt a Minerva lakóparkban a Minerva utcával, Demeter utcával, ugyanilyen megállást tiltó táblák kerültek kihelyezésre, az első másfél hónapban voltak rendszeres ellenőrzések, ami gátat szabott az autók várakozásának, utána az a figyelem háttérbe szorult, és újra próbálkoznak az autósok a tábla hatálya alá, gyakorlatilag megint egy káosz alakul ki, ennek következményében most már a keresztutcákba is beparkolnak a Minerva lakóparkban, a Vesta utcában is és az első házban lakik egy lakó, aki egy speciális utánfutóval közlekedik, aki nem tud betolatni a kapuján, mert úgy állnak ott a gépjárművek és ő azt kéri, hogy megállni tilos tábla kerüljön kihelyezésre. Kéri a Bizottság támogatását, és egyúttal felhívná a Közterület-felügyelet vezetőjének és az új rendőrkapitány asszonynak a figyelmét, hogy fontosnak tartja, hogy szorosabb együttműködés legyen közöttük, mert benne mindig az van, hogy egymásra mutogatás van. De vannak olyan neuralgikus pontok, mint a Minerva lakópark, ahol rendkívül sok a gépjármű, vagy a súlykorlátozás be nem tartására gondol, az Öntő utcában és a Sági utcában, ahol ellenőrzésekre van szükség, még a Szófia utcát is hozzátenné, ahol nem tartják be a súlykorlátozást és nem csak dísznek vannak kint azok a táblák, amiket nem tartatnak be. Kéri, hogy erélyesebben lépjenek fel.

**Ágoston Sándor, a Közterület-felügyelet irodavezetője:** Egyetlen dolgot fűzne ahhoz, hogy a rendőrséggel szorosabb legyen az együttműködésük. Úgy gondolja, hogy napi szintű együttműködésben vannak, és ezt mindig elmondta a Képviselő Úrnak is, hogy érti, hogy az a legfontosabb feladat, a saját maga lakóövezete, de a közlekedési rendnek a változtatása, az új forgalmi rend kialakítása, nyilván változásokkal is jár. Ilyen formában érti, hogy közlekedés, parkolások, de pont a Minerva lakóparkból, ami Képviselő Úr körzete, onnan kapott egy köszönő levelet attól az úrtól, akivel leültek közösen Jegyző Úrnál, és a Minerva parkban sok mindent kialakítottak, és hogy mennyire jól sikerült az a kooperáció és mennyire változott minőségében a közlekedés a Minerva lakóparkban. Ettől függetlenül azt a Képviselő Úr is tudja, hogy amúgy nem is tudja hova tenni azt az egymásra mutogatást, amit említett, mert ő még egyszer nem mondta, hogy nem tudnak kimenni valahova, mert nincs elég embere, vagy hogy a rendőrség dolga. Azt valóban mondta, hogy a súlykorlátozás tábla hatályát a rendőrhatóság tudja ellenőrizni, mozgó jármű megállítására nincs hatásköre a Közterület-felügyeletnek, mert nem rendelkeznek megkülönböztető jelzéssel. Úgy gondolja, hogy ahogy eddig is állt a Képviselő Úr és a lakosság kérésére, a rendőrséget is belevéve, továbbra is ugyanolyan szoros együttműködésük lesz, ahogy eddig is volt.

**Dr. Czeglédy Csaba, az 5. sz. választókerület képviselője:** Csak röviden szól hozzá, ha a másnapi bizottsági ülés elfogadja az előterjesztést, akkor december 15-ig fog kikerülni a 3,5 tonnás korlátozási tábla az említett helyszínére. Fogja az érintetteket is tájékoztatni, de kéri, hogy az első időszakban ellenőrzések során figyelmeztessenek csak, ha az elején rászoktatják a lakókat, akkor a későbbiekben is be fogják tartani.

**Kelemen Krisztián képviselő, a Bizottság elnöke:** Ő is azt kéri, hogy első körben figyelmeztetés legyen. Van-e esetleg kérdés, észrevétel? Nem volt, így szavazásra teszi fel a határozati javaslatot, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 13 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**59/2023. (XI.27.) BKKB számú határozat**

A Bűnmegelőzési, Közbiztonsági és Közrendvédelmi Bizottság a *„Javaslat Szombathely város területén forgalmi rendváltozással kapcsolatos döntések meghozatalára”* című előterjesztést megtárgyalta, és javasolja a Városstratégiai, Idegenforgalmi és Sport Bizottságnak, értsen egyet azzal, hogy

1. a Bartók B. krt. 40., a Rohonci út, Perintparti sétány által határolt területre, a lakó-pihenő övezet kezdete jelzőtáblák tartó oszlopára kerüljön elhelyezésre a 3,5 tonna megengedett legnagyobb össztömeget meghaladó tehergépkocsival behajtani tilos jelzőtábla, alatta pedig 19,00-08,00 óra közötti időtartamra vonatkozó kiegészítő jelzőtábla,

2. a Vesta u. 2/b. számú ingatlan előtti útszakaszon 15 méter hosszban megállási tilalom kerüljön bevezetésre,

3. a Gazdag Erzsi utcában a Penny Market áruház előtt, az áruház felőli oldalon a biztonságos kihajtás érdekében megállási tilalom kerüljön bevezetése,

4. a Síp utca – Sáfrány utca kereszteződésében a Síp utca, a Síp utca – Gyömbér utca kereszteződésében a Gyömbér utca, a Márton Áron utca – Wimmer Á. utca – Pálos K. utca kereszteződésében a Márton Áron utca legyen a fölérendelt út.

**Felelős:** Dr. Nemény András polgármester

 Horváth Soma alpolgármester

 Kelemen Krisztián, a Bizottság elnöke

 (a végrehajtás előkészítéséért:

 Kalmár Ervin, a Városüzemeltetési Osztály vezetője)

**Határidő:** a Városstratégiai, Idegenforgalmi és Sport Bizottság 2023. november 28-i ülése

**7./ Különfélék**

**Előadó:** Kelemen Krisztián, a Bizottság elnöke

**Kelemen Krisztián képviselő, a Bizottság elnöke:** Köszöni a képviselőknek a részvételt, marasztalja őket, de megérti, ha egyéb teendőik miatt távoznak. Van-e esetleg kérdés, javaslat? Neki lesz majd pár észrevétele.

**Dr. Holler Péter, a Hatósági Osztály vezetője:** Rövid, gyors technikai jelzése van, a Vas Vármegyei Katasztrófavédelmi Igazgatóság és a Szombathelyi Rendőrkapitányság részére, hogy azon támogatások kapcsán, amelyeket októberben a Bizottság megszavazott, kéri, hogy töltsék fel az ÖTR rendszerbe, hogy még idén kiutalásra kerüljenek. A Katasztrófavédelem külön soron támogatása 2 millió Ft értékben, már kiutalásra kerül. A rendőrség részére biztosított plusz 2 millió forintos támogatás, amelyet Polgármester Úr hagyott jóvá, már aláírás alatt van.

**Kelemen Krisztián képviselő, a Bizottság elnöke:** Amiről ő szeretne beszélni, az elmúlt napokban a Fő téren a Mézeskalács-ház feltörése történt. Szeretné megköszönni a Rendőrség és a Közterület-felügyelet gyors és hatékony együttműködését a történtekkel kapcsolatosan, még a helyszínen tetten érték az elkövetőket, miután a Közterület-felügyelet a kamerarendszeren látta, hogy mi történik és azonnal értesítették a rendőrséget, fiatalkorúak voltak az elkövetők, úgy gondolja, hogy tanulni fognak az esetből. Úgy gondolja, ha van ilyen eset, akkor legyen azonnali tettenérés, és azt meg is kell publikálni.

**Ágoston Sándor, a Közterület-felügyelet irodavezetője:** Kapitány Asszonyhoz és Főkapitány Úrhoz fordul azzal a kéréssel, hogy Szilasy Balázs r. zászlós kollegájuknak legyenek szívesek innen is átadni a köszönetnyilvánítását a hatékony munkavégzés miatt, nagyon nagy segítséget tud nyújtani ő a tapasztalatával, éberségével, személyismeretével, valamint köszöni a hatékony együttműködést, hiszen percek töredéke alatt érkeztek a rendőrjárőrök és tetten érték az elkövetőt.

**Kelemen Krisztián képviselő, a Bizottság elnöke:** Még egy témát vet fel. A Szent Flórián körút-Rumi út kereszteződésében megint történt koccanásos baleset és szeretné kérni a Városüzemeltetési Osztályt, hogy vizsgálják meg ismét annak a lehetőségét, hogy az ott lévő közlekedési lámpa 0-24 órában folyamatosan működjön. A másik téma, Bercse Lászlóval is egyeztetett, hogy a közelmúltban volt egy illegális gyorsulási verseny, amire sehol nem kértek és nem kaptak engedélyt. A Körmendi Rendőrkapitány Úr felé jelezték a verseny idejét és helyét, amivel ők rendelkeztek és ha jók az információi, akkor a rendőrség ebben az ügyben tudott a helyszínen intézkedni. Kéri, hogy a rendőrség pár szóban mondja el, amit lehet tudni az ügyről.

**Dr. Koncz Gabriella r. ezredes, Szombathelyi Rendőrkapitányság kapitányságvezetője:** Ez a két héttel ezelőtti eset, a Decathlon parkolójában volt, úgy tudja, hogy egy Facebook-oldalon keresztül gyűjtötték az autósokat, és egy másik vármegyébe mentek volna át az autósok és az M86-os egy bizonyos szakaszán tartották volna meg az illegális gyorsulást. Valóban bejelentés nem érkezett előtte, a rendőrök a helyszínen igazoltattak és nem tudták elhagyni az útvonalat, több embernek a jogosítványa, forgalmija bánta ezt az esetet, utána elszivárogtak az emberek. A Vármegye fele tettek jelentést, az ő hatáskörük lesz a közigazgatási bírság kiszabása, ez már nem a Szombathelyi Rendőrkapitányság kompetenciája.

**Kelemen Krisztián képviselő, a Bizottság elnöke:** Köszöni a rendőrség intézkedését és úgy gondolja, hogy meg kell akadályozni az ilyen eseteket. A másik téma, amit szeretne elmondani még, ami érinti a Bizottságot. Két esetben volt Lime roller behúzva az úttestre, ilyenkor megvalósul a közlekedés biztonsága elleni, Btk. 232. §-a szerinti bűncselekmény. Javasolta a Lime Kft. felé, hogy tegyék meg a feljelentést ismeretlen tettes ellen, hiszen amikor a felhasználó lezárja a rollert az applikációban küldött képpel, de ezek a rollerek GPS és mozgásérzékelőkkel vannak ellátva, érzik az illegális mozgatást, nagy valószínűséggel az előző felhasználó húzta le az úttest közepére. Ezért mindenképpen meg kell tenni a Kft-nek a feljelentést, hiszen nagyon balesetveszélyes lehet éjszaka közepén.

**Dr. Gulyás Ferenc r. ezredes, a Bizottság tagja:** Köszöni a támogatást, amivel segítette a Bizottság a munkájukat, és Kapitányságvezető Asszonyt meg tudja nyugtatni, hogy szigorúan szakmai munka folyik a Bizottságban, sok támogató észrevételeket kaptak, a kritikákat pedig köszönettel vették mindig. Többször, többféle fórumon megköszönte a támogatást, amit a szervezet és ő maga is kapott, mindenkinek további jó munkát kíván, a régi-új tagok pedig támogassák, ahogyan őket is.

**Balogh Gábor r. alezredes, a Bizottság tagja:** Szeretné ő is megköszönni a támogatást, amit az elmúlt 10 évben kaptak. Sok mindent láttak a kezdetektől fogva Dr. Stánitz Évával és Márovics Pállal, de a Bizottság mindig a város érdekeit tartotta szem előtt. Kéri ő is, hogy a rendőrség munkáját ugyanígy támogassák továbbra is. Köszöni még egyszer.

**Kelemen Krisztián képviselő, a Bizottság elnöke:** Köszöni a Kapitány Uraknak, hiányozni fognak, további jó munkát és sikereket kíván. A következő bizottsági ülés december 11-én, 15 órakor lesz, amire várják Kapitány Asszonyt és Verasztó István Urat, a Szombathelyi Rendőrkapitányság Közrendvédelmi Osztályának vezetőjét. Köszöni Főkapitány Úrnak, hogy megtisztelte jelenlétével a Bizottsági ülést, szeretettel várják bármikor, előtte egyeztessenek.

Van-e esetleg még hozzászólás? Nem volt. Köszöni az ülésen tanúsított munkát, a nyilvános ülést 16 óra 23 perckor lezárja.

*Jegyzőkönyv lezárva, 16 óra 23 perckor.*

 **(: Kelemen Krisztián:) (: Bor Balázs :)**

 **a Bizottság elnöke a Bizottság tagja**